UE, prin Comisia Europeană, a cerut marilor site-uri de socializare, precum TikTok și Facebook, să eticheteze clar publicitatea politică și să reducă "viralitatea conținutului" care amenință integritatea alegerilor europene din această vară, potrivit stirileprotv.ro.
Uniunea Europeană (UE) a cerut marți Facebook, TikTok și alte site-uri de socializare să ia măsuri împotriva falsurilor create cu inteligența artificială, înainte de alegerile europarlamentare din iunie.
Comisia Europeană, brațul executiv al UE, a publicat recomandări pentru marile site-uri, Bruxelles-ul fiind deosebit de îngrijorat de impactul "manipulării" și "dezinformării" rusești asupra alegerilor pentru Parlamentul European din 2024.
"Prin orientările de astăzi, folosim pe deplin toate instrumentele oferite de DSA pentru a ne asigura că platformele își respectă obligațiile și nu sunt folosite în mod abuziv pentru a manipula alegerile noastre, protejând în același timp libertatea de exprimare", a declarat comisarul european pentru digital, Thierry Breton, referindu-se la Actul privind serviciile digitale (DSA) al UE, potrivit Deutsche Welle.
UE vrea c tot conținutul realizat cu Inteligența Artificială trebuie să fie semnalat
Comisia a precizat că cele mai mari platforme de socializare ar trebui "să evalueze și să atenueze riscurile specifice legate de inteligența artificială, de exemplu prin etichetarea clară a conținutului generat de inteligența artificială", cum ar fi falsurile profunde.
Comisia recomandă ca marile platforme să promoveze informațiile oficiale privind alegerile și să "reducă monetizarea și viralitatea conținutului care amenință integritatea proceselor electorale", pentru a diminua orice risc.
De asemenea, a adăugat că publicitatea politică "ar trebui să fie etichetată în mod clar ca atare" înainte ca o lege mai dură să intre în vigoare în 2025 și a cerut platformelor să pună în aplicare mecanisme "pentru a reduce impactul incidentelor care ar putea avea un efect semnificativ asupra rezultatului alegerilor sau a participării la vot".
UE va efectua "teste de rezistență" cu platformele relevante la sfârșitul lunii aprilie.
Închisoare pentru persoanele care creează și distribuie deep fake pe rețelele sociale. "România e în avangardă"
Ministrul Cercetării, Inovării și Digitalizării, Bogdan Ivan, a dezvăluit vineri, în cadrul emisiunii "LIVE cu Rotaru și Kiss" de la Digi24, că în prezent se discută în Parlament despre o lege menită să combată materialele denumite "deep-fake", generate cu ajutorul Inteligenței Artificiale. Potrivit ministrului, se estimează că această lege va fi adoptată până în luna aprilie. Ivan a subliniat că cei care creează astfel de conținuturi false ar putea fi supuși unor pedepse cu închisoarea de până la 2 ani.
"E, cred, cea mai spinoasă discuție a momentului. Sunt 4 miliarde de oameni care își aleg viitorul în 2024, iar acest fenomen este și în România și în toată lumea. Încă de anul trecut am demarat strategia României de Inteligență Artificială, am cu colegii din Parlament o lege împotriva deep fake, care vine cu niște reglementări foarte clare pentru acele persoane sau companii sau alte entități care generează conținut AI fals.
În mod normal va trebui votată în cel mai scurt timp, pentru că este în dezbatere la Camera Deputaților, urmează să fie pusă pe OZ. Până în aprilie o să avem această lege.